Kuthimejan ngain nchianduꞌa Caifás bantsjexin na̱ Jesús ixin bikao na̱ ngain nchia nchexin jie̱ xi gobernador.
Ko ukuexiꞌin bingasaan ko chujni judío bixinꞌa na̱ ngain nchia duanxin jie̱,
ixin ja̱ rugixiꞌin na̱ urukunuꞌe na̱ ixin ithjuaꞌa na̱ ko ichroꞌa rujine na̱ ngain kiai pascua.
Mexinxin Pilato bachrje ko biganchiangiꞌi na̱:
—¿Keꞌe jianꞌa tjangixin ra xii jiꞌi?
Jeꞌe na̱ ndachro na̱:
—Ja̱ xii jiꞌi rukjiꞌa naa chujni ncheꞌe jianꞌa,
jaꞌan ná rujikianꞌa ná xa ngajin.
Aro Pilato ndachro ngain na̱:
—Sathjiꞌo ra xa,
ko jaꞌa ra ncheꞌe ra jie̱ inchin thetuꞌan ley chunda ra.
Chujni judío ndachro na̱:
—Aro jaꞌan ná chujni judío ná ko xruꞌin juachaxin chunda ná ixin nasuenxon ná chujni.
Ko jañaa bikuꞌen thi ndachro Jesús,
ixin kexreen rugeꞌen.
Pilato kjan bixiꞌin ngain thi nchexin jie̱ ko baye̱e Jesús ko banchiangiꞌi:
—¿Ajaꞌa thi Rey thetuꞌen chujni judío?
Jesús ndachro:
—¿Ajaꞌo xraxaon thi danchiangina jiꞌi,
o chrujan chujni ndathjo ixin jaꞌan thi rey na?
Pilato ndachro:
—¿Atuenao ixin jaꞌan judío na?
Chujnia ko xi daana thetuꞌan ngain icha xi daana,
ni mee ni bikoo nthiꞌi.
¿Mee keꞌe bincheꞌe?
Ko Jesús ndachro:
—Thi jaꞌan thetuꞌan jeꞌa nthiꞌi ngataꞌa nunthe.
Ja̱ rukethuꞌan nthiꞌi,
chujni ruena rukjengijna na ko rukajandaꞌa na̱ ixin rutsena chujni judío.
Aro thi jaꞌan thetuꞌan jeꞌa ngataꞌa nunthe jiꞌi.
Ko Pilato ndachro:
—¿A jaꞌa thi rey remee?
Jesús ndachro:
—Jaan,
jaꞌan rey na inchin jaꞌa ndachro.
Jaꞌan mee kunkjinanxin ko juiꞌi ngataꞌa nunthe jiꞌi ixin banichja thi ndua.
Kain chujni dithikaon thi ndua,
jeꞌe na̱ thiꞌin na̱ thana.
Pilato ndachro ngain Jesús:
—¿Kexeꞌe thi ndua mee?
Ko are juexin ndachro jiꞌi,
bachrje inaa ixin bindache chujni judío:
—Jaꞌan xruꞌin thi jianꞌa dithja ngain xii jiꞌi.
Aro jaꞌa ra ngain kiai pascua kukuaꞌan ra thetunna ra ixin tsanchrjanda kexeꞌo thi teaxiꞌin ngain nduꞌa xiiso.
¿Arinao ra tsanchrjanda thi Rey thetuꞌen chujni judío?
Kuthimejan kainxin na̱ kjan kuyao na̱ ko ndachro na̱:
—¡Xii yaa naꞌi!
¡Icha jian tanchrjanda Barrabás!
Ko Barrabás kjui naa thi cheꞌe.